CELEX: 32021R1342
Language: el
Date: 2021-05-27 00:00:00
Title: Κατ’ εξουσιοδότηση κανονισμός (ΕΕ) 2021/1342 της Επιτροπής της 27ης Μαΐου 2021 για τη συμπλήρωση του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου με κανόνες για τις πληροφορίες που πρέπει να αποστέλλονται από τρίτες χώρες και από τις αρχές ελέγχου και τους φορείς ελέγχου για τους σκοπούς της εποπτείας της αναγνώρισής τους σύμφωνα με το άρθρο 33 παράγραφοι 2 και 3 του κανονισμού (ΕΚ) αριθ. 834/2007 του Συμβουλίου για τα εισαγόμενα βιολογικά προϊόντα και τα μέτρα που πρέπει να λαμβάνονται κατά την άσκηση της εν λόγω εποπτείας (Κείμενο που παρουσιάζει ενδιαφέρον για τον ΕΟΧ)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 292/20
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1342 ΤΗΣ ΕΠΙΤΡΟΠΗΣ
         της 27ης Μαΐου 2021
         για τη συμπλήρωση του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου με κανόνες για τις πληροφορίες που πρέπει να αποστέλλονται από τρίτες χώρες και από τις αρχές ελέγχου και τους φορείς ελέγχου για τους σκοπούς της εποπτείας της αναγνώρισής τους σύμφωνα με το άρθρο 33 παράγραφοι 2 και 3 του κανονισμού (ΕΚ) αριθ. 834/2007 του Συμβουλίου για τα εισαγόμενα βιολογικά προϊόντα και τα μέτρα που πρέπει να λαμβάνονται κατά την άσκηση της εν λόγω εποπτείας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (1), και ιδίως το άρθρο 48 παράγραφος 4 και το άρθρο 57 παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 48 παράγραφος 1 του κανονισμού (ΕΕ) 2018/848, η αναγνώριση τρίτων χωρών για τους σκοπούς της ισοδυναμίας σύμφωνα με το άρθρο 33 παράγραφος 2 του κανονισμού (ΕΚ) αριθ. 834/2007 (2) του Συμβουλίου για τις εισαγωγές βιολογικών προϊόντων στην Ένωση θα λήξει στις 31 Δεκεμβρίου 2026.
                  
               
                     (2)
                  
                  
                     Σύμφωνα με το άρθρο 57 παράγραφος 1 του κανονισμού (ΕΕ) 2018/848, η αναγνώριση των αρχών ελέγχου και των φορέων ελέγχου για τους σκοπούς της ισοδυναμίας σύμφωνα με το άρθρο 33 παράγραφος 3 του κανονισμού (ΕΚ) αριθ. 834/2007 για τις εισαγωγές βιολογικών προϊόντων στην Ένωση θα λήξει στις 31 Δεκεμβρίου 2024.
                  
               
                     (3)
                  
                  
                     Όταν διατίθενται στην αγορά της Ένωσης έως το τέλος των εν λόγω μεταβατικών περιόδων, τα βιολογικά προϊόντα που εισάγονται στην Ένωση στο πλαίσιο των εν λόγω καθεστώτων εισαγωγής πρέπει να παράγονται σύμφωνα με τους κανόνες παραγωγής και να υπόκεινται σε ελεγκτικές ρυθμίσεις ισοδύναμες με εκείνες που ορίζονται στον κανονισμό (ΕΚ) αριθ. 834/2007 καθώς και με τους αντίστοιχους κανόνες εφαρμογής που ορίζονται στους κανονισμούς (ΕΚ) αριθ. 889/2008 (3) και (ΕΚ) αριθ. 1235/2008 της Επιτροπής (4).
                  
               
                     (4)
                  
                  
                     Συνεπώς, σε όλα τα στάδια παραγωγής, παρασκευής και διανομής σε τρίτες χώρες, οι επιχειρήσεις θα πρέπει να συνεχίσουν να υποβάλλουν τις δραστηριότητές τους είτε σε σύστημα ελέγχου τρίτης χώρας που αναγνωρίζεται για τους σκοπούς της ισοδυναμίας όπως αναφέρεται στο άρθρο 48 παράγραφος 1 του κανονισμού (ΕΕ) 2018/848, είτε σε αρχή ελέγχου ή φορέα ελέγχου, όπως αναφέρεται στο άρθρο 57 παράγραφος 1 του εν λόγω κανονισμού.
                  
               
                     (5)
                  
                  
                     Προκειμένου να διασφαλιστεί η δέουσα εποπτεία των εν λόγω τρίτων χωρών ή των σχετικών αρχών ελέγχου και φορέων ελέγχου, είναι απαραίτητο να θεσπιστούν κανόνες σχετικά με τις διαδικασίες τακτικής επανεξέτασης της αναγνώρισής τους κατά τη διάρκεια των μεταβατικών περιόδων. Για τον σκοπό αυτό, ο παρών κανονισμός θα πρέπει να προσδιορίζει, ειδικότερα, τις πληροφορίες που πρέπει να παρέχονται από τις τρίτες χώρες ή τις αρχές ελέγχου και τους φορείς ελέγχου στην Επιτροπή για την άσκηση της εν λόγω εποπτείας, μεταξύ άλλων μέσω επιτόπιας εξέτασης. Επιπλέον, ο παρών κανονισμός θα πρέπει να καθορίσει τα μέτρα που πρέπει να λαμβάνει η Επιτροπή κατά την άσκηση της εν λόγω εποπτείας, συμπεριλαμβανομένης της αναστολής ή της απόσυρσης αναγνωρισμένων τρίτων χωρών ή αρχών ελέγχου και φορέων ελέγχου από τους καταλόγους που καταρτίζονται σύμφωνα με το άρθρο 48 παράγραφος 3 και το άρθρο 57 παράγραφος 2 του κανονισμού (ΕΕ) 2018/848.
                  
               
                     (6)
                  
                  
                     Για λόγους σαφήνειας και ασφάλειας δικαίου, ο παρών κανονισμός θα πρέπει να αρχίσει να εφαρμόζεται από την ημερομηνία εφαρμογής του κανονισμού (ΕΕ) 2018/848 έως τη λήξη της αναγνώρισης των τρίτων χωρών ή των αρχών ελέγχου και των φορέων ελέγχου,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εποπτεία τρίτων χωρών
            
               1.   Η ετήσια έκθεση που αποστέλλεται στην Επιτροπή σύμφωνα με το άρθρο 48 παράγραφος 2 του κανονισμού (ΕΕ) 2018/848, έως τις 31 Μαρτίου κάθε έτους, από τρίτη χώρα που αναφέρεται στο άρθρο 48 παράγραφος 1 του εν λόγω κανονισμού και περιλαμβάνεται στον κατάλογο που καταρτίζεται με εκτελεστικό κανονισμό ο οποίος εκδίδεται σύμφωνα με το άρθρο 48 παράγραφος 3 του κανονισμού (ΕΕ) 2018/848 (στο εξής: τρίτη χώρα), περιλαμβάνει:
               
                           α)
                        
                        
                           πληροφορίες σχετικά με την εξέλιξη της βιολογικής παραγωγής στην τρίτη χώρα, συμπεριλαμβανομένων των παραγόμενων προϊόντων, των καλλιεργούμενων εκτάσεων, των περιφερειών παραγωγής, του αριθμού παραγωγών και των δραστηριοτήτων μεταποίησης τροφίμων·
                        
                     
                           β)
                        
                        
                           πληροφορίες σχετικά με τη φύση των βιολογικών γεωργικών προϊόντων και των τροφίμων που εξάγονται στην Ένωση·
                        
                     
                           γ)
                        
                        
                           περιγραφή των δραστηριοτήτων παρακολούθησης και εποπτείας που διεξήγαγε η αρμόδια αρχή της τρίτης χώρας κατά το προηγούμενο έτος, των αποτελεσμάτων που προέκυψαν και των διορθωτικών μέτρων που ελήφθησαν·
                        
                     
                           δ)
                        
                        
                           τυχόν επικαιροποιήσεις των προτύπων παραγωγής που εφαρμόζονται στην τρίτη χώρα και αξιολογούνται ως ισοδύναμα με τους κανόνες παραγωγής οι οποίοι αναφέρονται στους τίτλους III και IV του κανονισμού (ΕΚ) αριθ. 834/2007·
                        
                     
                           ε)
                        
                        
                           τυχόν επικαιροποιήσεις των μέτρων ελέγχου που εφαρμόζονται στην τρίτη χώρα, τα οποία αξιολογούνται ως έχοντα ισοδύναμη αποτελεσματικότητα με εκείνα που αναφέρονται στον τίτλο V του κανονισμού (ΕΚ) αριθ. 834/2007, και επιβεβαίωση ότι τα εν λόγω μέτρα ελέγχου έχουν εφαρμοστεί αποτελεσματικά και σε μόνιμη βάση·
                        
                     
                           στ)
                        
                        
                           οποιεσδήποτε άλλες επικαιροποιήσεις του τεχνικού φακέλου της τρίτης χώρας·
                        
                     
                           ζ)
                        
                        
                           τον ιστότοπο ή άλλη διεύθυνση όπου διατίθεται ο ενημερωμένος κατάλογος των επιχειρήσεων που υπόκεινται στο σύστημα ελέγχου, καθώς και ένα σημείο επαφής από το οποίο είναι δυνατό να λαμβάνονται εύκολα πληροφορίες σχετικά με το καθεστώς πιστοποίησης των εν λόγω επιχειρήσεων και τις σχετικές κατηγορίες προϊόντων·
                        
                     
                           η)
                        
                        
                           κάθε άλλη πληροφορία την οποία κρίνει αναγκαία η τρίτη χώρα.
                        
                     
            
               2.   Η τρίτη χώρα κοινοποιεί χωρίς καθυστέρηση στην Επιτροπή, μέσω της ηλεκτρονικής πλατφόρμας Σύστημα Πληροφοριών για τη Βιολογική Γεωργία (OFIS), κάθε τυχόν μεταβολή στα μέτρα που ισχύουν στην εν λόγω τρίτη χώρα ή στην εφαρμογής τους και ιδίως στο σύστημα ελέγχου της.
            
            
               3.   Η τρίτη χώρα κοινοποιεί χωρίς καθυστέρηση στην Επιτροπή, μέσω του OFIS, κάθε τυχόν μεταβολή στα διοικητικά δεδομένα που περιλαμβάνονται στον κατάλογο που καταρτίζεται με εκτελεστικό κανονισμό ο οποίος εκδίδεται σύμφωνα με το άρθρο 48 παράγραφος 3 του κανονισμού (ΕΕ) 2018/848.
            
            
               4.   Η Επιτροπή μπορεί ανά πάσα στιγμή να ζητήσει από την τρίτη χώρα περαιτέρω πληροφορίες, συμπεριλαμβανομένης της υποβολής μίας ή περισσότερων εκθέσεων επιτόπιας εξέτασης που καταρτίζονται από ανεξάρτητους εμπειρογνώμονες.
            
            
               5.   Η Επιτροπή μπορεί, βάσει εκτίμησης κινδύνου ή σε περίπτωση υπόνοιας μη συμμόρφωσης, να οργανώσει τη διενέργεια επιτόπιας εξέτασης στην τρίτη χώρα από εμπειρογνώμονες που η ίδια ορίζει.
            
            
               6.   Όταν η Επιτροπή έχει λάβει από κράτος μέλος κοινοποίηση με την οποία την ενημερώνει σχετικά με βάσιμη υπόνοια παρατυπίας ή παράβασης όσον αφορά τη συμμόρφωση των εισαγόμενων βιολογικών προϊόντων με τις απαιτήσεις που προβλέπονται στον κανονισμό (ΕΚ) αριθ. 834/2007, καθώς επίσης και τα πρότυπα παραγωγής και τα μέτρα ελέγχου που γίνονται αποδεκτά ως ισοδύναμα βάσει της διενεργηθείσας αξιολόγησης, η Επιτροπή ενημερώνει σχετικά την αρμόδια αρχή της τρίτης χώρας. Η αρμόδια αρχή διερευνά την προέλευση της εικαζόμενης παρατυπίας ή παράβασης και, εντός 30 ημερολογιακών ημερών από την κοινοποίηση της Επιτροπής, ενημερώνει την Επιτροπή και το ενδιαφερόμενο κράτος μέλος για το αποτέλεσμα της έρευνας και για τα μέτρα που ελήφθησαν.
            
         
         
            Άρθρο 2
            Εποπτεία αρχών ελέγχου και φορέων ελέγχου
            
               1.   Με βάση τις ετήσιες εκθέσεις και υπό το πρίσμα τυχόν άλλων πληροφοριών που λαμβάνει, η Επιτροπή διασφαλίζει τη δέουσα εποπτεία των αρχών ελέγχου και των φορέων ελέγχου που αναφέρονται στο άρθρο 57 παράγραφος 1 του κανονισμού (ΕΕ) 2018/848 και περιλαμβάνονται στον κατάλογο ο οποίος καταρτίζεται με εκτελεστικό κανονισμό που εκδίδεται σύμφωνα με το άρθρο 57 παράγραφος 2 του κανονισμού (ΕΕ) 2018/848 (στο εξής: αρχές ελέγχου και φορείς ελέγχου), επανεξετάζοντας τακτικά την αναγνώρισή τους. Προς τούτο η Επιτροπή δύναται να ζητεί τη συνδρομή των κρατών μελών. Η φύση της εποπτείας των αρχών ελέγχου και των φορέων ελέγχου καθορίζεται σύμφωνα με μια προσέγγιση με βάση τον κίνδυνο μη συμμόρφωσης, λαμβανομένων ιδίως υπόψη του όγκου των πιστοποιημένων προϊόντων και των εξαγωγών τους στην Ένωση, καθώς και των αποτελεσμάτων της τακτικής επιτόπιας αξιολόγησης, επιτήρησης και πολυετούς επανεκτίμησης των δραστηριοτήτων τους από οργανισμό διαπίστευσης ή, κατά περίπτωση, από αρμόδια αρχή.
            
            
               2.   Έως τις 28 Φεβρουαρίου κάθε έτους, οι αρχές ελέγχου και οι φορείς ελέγχου διαβιβάζουν στην Επιτροπή ετήσια έκθεση. Η ετήσια έκθεση επικαιροποιεί τις πληροφορίες του τεχνικού φακέλου που περιλαμβάνεται στην αρχική αίτηση αναγνώρισης, όπως τροποποιήθηκαν τελευταία. Περιλαμβάνει τουλάχιστον:
               
                           α)
                        
                        
                           επισκόπηση των δραστηριοτήτων της αρχής ελέγχου ή του φορέα ελέγχου στην τρίτη χώρα ή σε τρίτες χώρες για την/τις οποία/-ες έχει αναγνωριστεί, συμπεριλαμβανομένων του αριθμού των εμπλεκομένων επιχειρήσεων και ομάδων επιχειρήσεων και της φύσης των γεωργικών προϊόντων και τροφίμων, ταξινομημένων κατά κατηγορίες και ομαδοποιημένων ανά δασμολογικούς κωδικούς·
                        
                     
                           β)
                        
                        
                           τυχόν επικαιροποιήσεις των προτύπων παραγωγής που εφαρμόζονται στην τρίτη χώρα ή σε τρίτες χώρες για την/τις οποία/-ες έχει αναγνωριστεί η αρχή ελέγχου ή ο φορέας ελέγχου, συμπεριλαμβανομένης της εκτίμησης της ισοδυναμίας των εν λόγω προτύπων με τους κανόνες παραγωγής που αναφέρονται στους τίτλους III και IV του κανονισμού (ΕΚ) αριθ. 834/2007·
                        
                     
                           γ)
                        
                        
                           τυχόν επικαιροποιήσεις των μέτρων ελέγχου που εφαρμόζονται στην τρίτη χώρα ή σε τρίτες χώρες για την/τις οποία/-ες έχει αναγνωριστεί η αρχή ελέγχου ή ο φορέας ελέγχου, συμπεριλαμβανομένης της εκτίμησης της ισοδυναμίας με τα μέτρα που αναφέρονται στον τίτλο V του κανονισμού (ΕΚ) αριθ. 834/2007, καθώς και επιβεβαίωση ότι τα εν λόγω μέτρα ελέγχου έχουν εφαρμοστεί αποτελεσματικά και σε μόνιμη βάση·
                        
                     
                           δ)
                        
                        
                           περιγραφή των δραστηριοτήτων ελέγχου που διεξήγαγε η αρχή ελέγχου ή ο φορέας ελέγχου κατά το προηγούμενο έτος στην τρίτη χώρα ή σε τρίτες χώρες για την/τις οποία/-ες έχει αναγνωριστεί, των αποτελεσμάτων που προέκυψαν, των παρατυπιών και των παραβάσεων που διαπιστώθηκαν, καθώς και των διορθωτικών μέτρων που ελήφθησαν·
                        
                     
                           ε)
                        
                        
                           οποιαδήποτε άλλη επικαιροποίηση των πληροφοριών του τεχνικού φακέλου που διαβιβάστηκε με την αρχική αίτηση αναγνώρισης καθώς και τις περαιτέρω επικαιροποιήσεις τους·
                        
                     
                           στ)
                        
                        
                           αντίγραφο της τελευταίας έκθεσης αξιολόγησης η οποία εκδίδεται από τον οργανισμό διαπίστευσης ή, κατά περίπτωση, από αρμόδια αρχή, και η οποία περιλαμβάνει τα αποτελέσματα της τακτικής επιτόπιας αξιολόγησης, επιτήρησης και πολυετούς επανεκτίμησης των δραστηριοτήτων της αρχής ελέγχου ή του φορέα ελέγχου στην τρίτη χώρα ή στις τρίτες χώρες για την/τις οποία/-ες έχει αναγνωριστεί. Η εν λόγω έκθεση αξιολόγησης επιβεβαιώνει ότι η αρχή ελέγχου ή ο φορέας ελέγχου αξιολογήθηκαν ικανοποιητικά όσον αφορά την ικανότητά της/του να πληροί τους όρους που ισχύουν για την αναγνώρισή του/της από την Επιτροπή και ότι έχει ασκήσει αποτελεσματικά τις δραστηριότητές του/της σύμφωνα με τους εν λόγω όρους. Επιπλέον, η έκθεση αξιολόγησης αποδεικνύει και επιβεβαιώνει την ισοδυναμία των προτύπων παραγωγής και των μέτρων ελέγχου που αναφέρονται στα στοιχεία β) και γ)·
                        
                     
                           ζ)
                        
                        
                           τον ιστότοπο στον οποίο διατίθεται, σε επίσημη γλώσσα της Ένωσης, ο κατάλογος των επιχειρήσεων που υπόκεινται στο σύστημα ελέγχου, καθώς και ένα σημείο επαφής από το οποίο είναι δυνατό να λαμβάνονται εύκολα πληροφορίες σχετικά με το αντίστοιχο καθεστώς πιστοποίησης, τις σχετικές κατηγορίες προϊόντων, καθώς και τις επιχειρήσεις και τα προϊόντα που τελούν υπό αναστολή ή άρση της πιστοποίησης·
                        
                     
                           η)
                        
                        
                           κάθε άλλη πληροφορία την οποία κρίνει χρήσιμη η αρχή ελέγχου ή ο φορέας ελέγχου.
                        
                     Η ετήσια έκθεση καθώς και οποιαδήποτε πρόσθετη πληροφορία που ζητεί η Επιτροπή σχετικά με την ετήσια έκθεση παρέχονται μέσω του OFIS.
            
            
               3.   Η Επιτροπή δύναται να ζητήσει οποιαδήποτε πρόσθετη πληροφορία σχετικά με την ετήσια έκθεση. Οι εν λόγω πρόσθετες πληροφορίες παρέχονται σε ηλεκτρονική μορφή.
            
         
         
            Άρθρο 3
            Επανεξέταση της αναγνώρισης τρίτων χωρών
            Στο πλαίσιο της τακτικής επανεξέτασης της αναγνώρισης τρίτων χωρών σύμφωνα με το άρθρο 48 παράγραφος 2 του κανονισμού (ΕΕ) 2018/848, η Επιτροπή εφαρμόζει τους ακόλουθους κανόνες και τροποποιεί αναλόγως τον κατάλογο των τρίτων χωρών σύμφωνα με το άρθρο 48 παράγραφος 3 του εν λόγω κανονισμού:
            
                        α)
                     
                     
                        η Επιτροπή δύναται ανά πάσα στιγμή να τροποποιήσει τις προδιαγραφές του καταλόγου με βάση τις πληροφορίες που λαμβάνει·
                     
                  
                        β)
                     
                     
                        η Επιτροπή δύναται να αναστείλει την καταχώριση τρίτης χώρας στον κατάλογο, είτε βάσει των πληροφοριών που λαμβάνει, είτε όταν μια τρίτη χώρα δεν έχει υποβάλει επαρκείς πληροφορίες όπως απαιτείται, είτε όταν η τρίτη χώρα έχει αρνηθεί να διενεργηθεί επιτόπια εξέταση·
                     
                  
                        γ)
                     
                     
                        η Επιτροπή αναστέλλει την καταχώριση τρίτης χώρας στον κατάλογο σε περίπτωση που, κατόπιν αιτήματος της Επιτροπής, η τρίτη χώρα δεν λάβει εγκαίρως κατάλληλα διορθωτικά μέτρα εντός χρονικού διαστήματος το οποίο καθορίζει η Επιτροπή ανάλογα με τη σοβαρότητα του προβλήματος και το οποίο δεν μπορεί να είναι μικρότερο των 30 ημερών·
                     
                  
                        δ)
                     
                     
                        η Επιτροπή αποσύρει την καταχώριση τρίτης χώρας από τον κατάλογο όταν:
                        
                                    i)
                                 
                                 
                                    η τρίτη χώρα δεν διαβιβάζει εγκαίρως την ετήσια έκθεση που αναφέρεται στο άρθρο 1 παράγραφος 1 του παρόντος κανονισμού·
                                 
                              
                                    ii)
                                 
                                 
                                    οι πληροφορίες που περιλαμβάνονται στην εν λόγω ετήσια έκθεση είναι ελλιπείς·
                                 
                              
                                    iii)
                                 
                                 
                                    η τρίτη χώρα δεν διαθέτει τις πληροφορίες ή δεν κοινοποιεί όλες τις πληροφορίες που αφορούν τον τεχνικό της φάκελο ή το σύστημα ελέγχου της, κατόπιν αιτήματος της Επιτροπής και εντός χρονικού διαστήματος το οποίο καθορίζει η Επιτροπή ανάλογα με τη σοβαρότητα του προβλήματος και το οποίο δεν μπορεί να είναι μικρότερο των 30 ημερών· ή
                                 
                              
                                    iv)
                                 
                                 
                                    κατόπιν αιτήματος της Επιτροπής, η τρίτη χώρα αρνείται να διενεργηθεί επιτόπια εξέταση.
                                 
                              
                  
         
            Άρθρο 4
            Επανεξέταση της αναγνώρισης των αρχών ελέγχου και των φορέων ελέγχου
            
               1.   Στο πλαίσιο της τακτικής επανεξέτασης της αναγνώρισης των αρχών ελέγχου και των φορέων ελέγχου σύμφωνα με το άρθρο 2 παράγραφος 1 του παρόντος κανονισμού, η Επιτροπή εφαρμόζει τους ακόλουθους κανόνες και τροποποιεί αναλόγως τον κατάλογο των αρχών ελέγχου και των φορέων ελέγχου σύμφωνα με το άρθρο 57 παράγραφος 2 του κανονισμού (ΕΕ) 2018/848:
               
                           α)
                        
                        
                           η Επιτροπή δύναται ανά πάσα στιγμή να τροποποιήσει τις προδιαγραφές που σχετίζονται με μια αρχή ελέγχου ή έναν φορέα ελέγχου του καταλόγου, με βάση τις πληροφορίες που λαμβάνει·
                        
                     
                           β)
                        
                        
                           η Επιτροπή δύναται να αναστείλει την καταχώριση μιας αρχής ελέγχου ή ενός φορέα ελέγχου στον κατάλογο, είτε βάσει των πληροφοριών που λαμβάνει, είτε όταν η αρχή ελέγχου ή ο φορέας ελέγχου δεν έχει υποβάλει επαρκείς πληροφορίες όπως απαιτείται, είτε όταν έχει αρνηθεί να διενεργηθεί επιτόπια εξέταση·
                        
                     
                           γ)
                        
                        
                           η Επιτροπή αναστέλλει την καταχώριση μιας αρχής ελέγχου ή ενός φορέα ελέγχου στον κατάλογο σε περίπτωση που, κατόπιν αιτήματος της Επιτροπής, η αρχή ελέγχου ή ο φορέας ελέγχου δεν λάβει εγκαίρως κατάλληλα διορθωτικά μέτρα εντός χρονικού διαστήματος το οποίο καθορίζει η Επιτροπή ανάλογα με τη σοβαρότητα του προβλήματος και το οποίο δεν μπορεί να είναι μικρότερο των 30 ημερών·
                        
                     
                           δ)
                        
                        
                           η Επιτροπή αποσύρει την καταχώριση μιας αρχής ελέγχου ή ενός φορέα ελέγχου από τον κατάλογο όταν:
                           
                                       i)
                                    
                                    
                                       η αρχή ελέγχου ή ο φορέας ελέγχου δεν διαβιβάζει εγκαίρως την ετήσια έκθεση που αναφέρεται στο άρθρο 2 παράγραφος 2 του παρόντος κανονισμού·
                                    
                                 
                                       ii)
                                    
                                    
                                       οι πληροφορίες που περιλαμβάνονται στην ετήσια έκθεση είναι ελλιπείς·
                                    
                                 
                                       iii)
                                    
                                    
                                       η αρχή ελέγχου ή ο φορέας ελέγχου δεν διαθέτει ή δεν κοινοποιεί όλες τις πληροφορίες που αφορούν τον τεχνικό φάκελο ή το σύστημα ελέγχου της/του·
                                    
                                 
                                       iv)
                                    
                                    
                                       η αρχή ελέγχου ή ο φορέας ελέγχου δεν διαθέτει τις πληροφορίες για τις έρευνες μη συμμόρφωσης·
                                    
                                 
                                       v)
                                    
                                    
                                       η αρχή ελέγχου ή ο φορέας ελέγχου δεν λαμβάνει κατάλληλα διορθωτικά μέτρα για την αντιμετώπιση της μη συμμόρφωσης και των παραβάσεων που διαπιστώθηκαν·
                                    
                                 
                                       vi)
                                    
                                    
                                       η αρχή ελέγχου ή ο φορέας ελέγχου αρνείται να υποβληθεί σε επιτόπια εξέταση, κατόπιν σχετικού αιτήματος της Επιτροπής, ή εάν η επιτόπια εξέταση καταλήξει σε αρνητικό αποτέλεσμα λόγω συστηματικής δυσλειτουργίας των μέτρων ελέγχου· ή
                                    
                                 
                                       vii)
                                    
                                    
                                       σε κάθε άλλη κατάσταση όπου υπάρχει κίνδυνος για τον καταναλωτή να παραπλανηθεί όσον αφορά την πραγματική φύση των προϊόντων που πιστοποιούνται από την αρχή ελέγχου ή τον φορέα ελέγχου.
                                    
                                 
                     
            
               2.   Πριν από την απόσυρση σύμφωνα με την παράγραφο 1 στοιχείο δ), η Επιτροπή ζητεί από την αρχή ελέγχου ή τον φορέα ελέγχου να λάβει μέτρα θεραπείας των καταστάσεων που αναφέρονται στο εν λόγω στοιχείο, εντός χρονικού διαστήματος το οποίο καθορίζει η Επιτροπή ανάλογα με τη σοβαρότητα του προβλήματος και το οποίο δεν μπορεί να είναι μικρότερο των 30 ημερών.
            
         
         
            Άρθρο 5
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
            Τα άρθρα 1 και 3 εφαρμόζονται μέχρι τις 31 Δεκεμβρίου 2026.
            Τα άρθρα 2 και 4 εφαρμόζονται μέχρι τις 31 Δεκεμβρίου 2024.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 27 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 150 της 14.6.2018, σ. 1.
         
            (2)  Κανονισμός (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1).
         
            (3)  Κανονισμός (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250 της 18.9.2008, σ. 1).
         
            (4)  Κανονισμός (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (ΕΕ L 334 της 12.12.2008, σ. 25).